ঢাকা-চট্টগ্রাম মহাসড়কের চারলেন প্রকল্পের ৬ বছরের কাজ শেষ হচ্ছে ১১ বছরে। এর মধ্যে চার দফায় ১ হাজার ৬৪৮ কোটি ৫৬ লাখ টাকা ব্যয় বৃদ্ধি করে বর্তমানে প্রকল্পের ব্যয় ধরা হয়েছে ৩ হাজার ৮১৬ কোটি ৯৪ লাখ টাকা। বিশ্বের উন্নত রাষ্ট্র থেকে বাংলাদেশের সড়ক অবকাঠামো নির্মাণে ব্যয় বেশি। ইউরোপে চার লেনের নতুন মহাসড়ক নির্মাণে কিলোমিটারপ্রতি ব্যয় পড়ছে ২৮ কোটি টাকা। পাশের দেশ ভারতে এ ব্যয় ১০ কোটি টাকা। আর চীনে তা গড়ে ১৩ কোটি টাকা। অথচ বাংলাদেশের তিনটি মহাসড়ক চার লেনে উন্নীত করতে ব্যয় হচ্ছে গড়ে ৫৯ কোটি টাকা। এর মধ্যে ঢাকা-মাওয়া-ভাঙ্গা মহাসড়ক চার লেন নির্মাণে কিলোমিটারপ্রতি ব্যয় ধরা হয়েছে ৯৫ কোটি টাকা। ফলে মহাসড়ক নির্মাণে সবচেয়ে ব্যয়বহুল দেশে পরিণত হওয়ার পথে বাংলাদেশ। অপরিকল্পিতভাবে প্রকল্প গ্রহণ করায় এই অবস্থা তৈরি হচ্ছে। তাই ভবিষ্যতে যাতে অন্য প্রকল্প নির্মাণে এই দীর্ঘসূত্রতা না হয় সে জন্য আগে থেকেই সমস্যাগুলো চিহ্নিত করে সমাধানের পরামর্শ বিশেষজ্ঞদের। তবে ঢাকা-চট্টগ্রাম মহাসড়ক নির্মাণে ঠিকাদার প্রতিষ্ঠানের গাফিলতি ও সওজর মনিটরিংয়ের অভাবে প্রকল্পের দীর্ঘসূত্রতার জন্য দায়ী বলে পরিকল্পনা কমিশনের আইএমইডির এক প্রতিবেদনে উল্লেখ করা হয়।